title: Regulamentul de punere în aplicare (UE) 2018/554 al Comisiei din 9 aprilie 2018 de modificare a Regulamentului de punere în aplicare (UE) nr. 412/2013 al Consiliului de instituire a unei taxe antidumping definitive și de percepere definitivă a taxei provizorii instituite la importurile de articole de masă și articole de bucătărie din ceramică originare din Republica Populară Chineză

text:
               10.4.2018

               RO

               Jurnalul Oficial al Uniunii Europene

               L 92/4

         REGULAMENTUL DE PUNERE ÎN APLICARE (UE) 2018/554 AL COMISIEI
   din 9 aprilie 2018
   de modificare a Regulamentului de punere în aplicare (UE) nr. 412/2013 al Consiliului de instituire a unei taxe antidumping definitive și de percepere definitivă a taxei provizorii instituite la importurile de articole de masă și articole de bucătărie din ceramică originare din Republica Populară Chineză
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) 2016/1036 al Parlamentului European și al Consiliului din 8 iunie 2016 privind protecția împotriva importurilor care fac obiectul unui dumping din partea țărilor care nu sunt membre ale Uniunii Europene (1), în special articolul 9 alineatul (5),
   întrucât:

               (1)

               Prin Regulamentul de punere în aplicare (UE) nr. 412/2013 al Consiliului (2) din 13 mai 2013 a fost instituită o taxă antidumping definitivă la importurile de articole de masă și articole de bucătărie din ceramică originare din Republica Populară Chineză.

               (2)

               La 10 iunie 2017, un producător-exportator chinez a solicitat Comisiei să modifice Regulamentul de punere în aplicare (UE) nr. 412/2013 pentru a reflecta denumirea integrală a societății sale în limba engleză astfel cum este menționată în licența sa comercială. Având în vedere documentele justificative, Comisia a acceptat această solicitare.

               (3)

               Având în vedere cele de mai sus, articolul 1 alineatul (2) din Regulamentul (UE) nr. 412/2013 ar trebui modificat în consecință.

               (4)

               Prezentul regulament este în conformitate cu avizul comitetului instituit prin articolul 15 alineatul (1) din Regulamentul (UE) 2016/1036,

         ADOPTĂ PREZENTUL REGULAMENT:
   Articolul 1
   Articolul 1 alineatul (2) din Regulamentul de punere în aplicare (UE) nr. 412/2013 este înlocuit cu textul următor:

      „(2)   Nivelul taxei antidumping definitive aplicabile prețului net, franco frontieră a Uniunii, înainte de aplicarea taxei, al produsului descris la alineatul (1) și fabricat de societățile enumerate mai jos este stabilit după cum urmează:

                  Societatea

                  Taxa (%)

                  Codul adițional TARIC

                  Hunan Hualian China Industry Co., Ltd; Hunan Hualian Ebillion China Industry Co., Ltd; Hunan Liling Hongguanyao China Industry Co., Ltd; Hunan Hualian Yuxiang China Industry Co., Ltd.

                  18,3

                  B349

                  Guangxi Sanhuan Enterprise Group Holding Co., Ltd

                  13,1

                  B350

                  CHL Porcelain Industries Ltd

                  23,4

                  B351

                  Shandong Zibo Niceton-Marck Huaguang Ceramics Limited; Zibo Huatong Ceramics Co., Ltd; Shandong Silver Phoenix Co., Ltd; Niceton Ceramics (Linyi) Co., Ltd; Linyi Jingshi Ceramics Co., Ltd; Linyi Silver Phoenix Ceramics Co., Ltd; Linyi Chunguang Ceramics Co., Ltd; Linyi Zefeng Ceramics Co., Ltd.

                  17,6

                  B352

                  Guangxi Province Beiliu City Laotian Ceramics Co., Ltd

                  22,9

                  B353

                  Societăți enumerate în anexa I

                  17,9

                  Toate celelalte societăți

                  36,1

                  B999 ”

   Articolul 2
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 9 aprilie 2018.

            Pentru Comisie

            Președintele

         Jean-Claude JUNCKER

      (1)  JO L 176, 30.6.2016, p. 21.

      (2)  Regulamentul de punere în aplicare (UE) nr. 412/2013 al Consiliului din 13 mai 2013 de instituire a unei taxe antidumping definitive și de percepere definitivă a taxei provizorii instituite la importurile de articole de masă și articole de bucătărie din ceramică originare din Republica Populară Chineză (JO L 131, 15.5.2013, p. 1).


title: Regulamentul de punere în aplicare (UE) 2018/557 al Comisiei din 9 aprilie 2018 de modificare a Regulamentului de punere în aplicare (UE) nr. 641/2014 în ceea ce privește notificarea cu privire la creșterea plafonului schemei de plată unică pe suprafață menționat la articolul 36 alineatul (4) din Regulamentul (UE) nr. 1307/2013 al Parlamentului European și al Consiliului

text:
               11.4.2018

               RO

               Jurnalul Oficial al Uniunii Europene

               L 93/1

         REGULAMENTUL DE PUNERE ÎN APLICARE (UE) 2018/557 AL COMISIEI
   din 9 aprilie 2018
   de modificare a Regulamentului de punere în aplicare (UE) nr. 641/2014 în ceea ce privește notificarea cu privire la creșterea plafonului schemei de plată unică pe suprafață menționat la articolul 36 alineatul (4) din Regulamentul (UE) nr. 1307/2013 al Parlamentului European și al Consiliului
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1307/2013 al Parlamentului European și al Consiliului din 17 decembrie 2013 de stabilire a unor norme privind plățile directe acordate fermierilor prin scheme de sprijin în cadrul politicii agricole comune și de abrogare a Regulamentului (CE) nr. 637/2008 al Consiliului și a Regulamentului (CE) nr. 73/2009 al Consiliului (1), în special articolul 36 alineatul (4),
   întrucât:

               (1)

               Regulamentul de punere în aplicare (UE) nr. 641/2014 al Comisiei (2) conține norme vizând aplicarea Regulamentului (UE) nr. 1307/2013 care stabilește norme privind plățile directe la fermieri realizate în baza schemelor de sprijin din cadrul politicii agricole comune.

               (2)

               Regulamentul (UE) nr. 1307/2013 a fost modificat prin Regulamentul (UE) 2017/2393 al Parlamentului European și al Consiliului (3) care, printre altele, a adăugat la articolul 36 alineatul (4) din Regulamentul (UE) nr. 1307/2013 posibilitatea ca statele membre care aplică schema de plată unică pe suprafață să crească plafonul schemei lor de plată unică pe suprafață.

               (3)

               Având în vedere modificările aduse articolului 36 alineatul (4) din Regulamentul (UE) nr. 1307/2013, este necesar să se stabilească norme privind notificarea creșterii plafonului schemei de plată unice pe suprafață.

               (4)

               Prin urmare, Regulamentul de punere în aplicare (UE) nr. 641/2014 ar trebui modificat în consecință.

               (5)

               Măsurile prevăzute în prezentul regulament sunt conforme cu avizul Comitetului privind plățile directe,

         ADOPTĂ PREZENTUL REGULAMENT:
   Articolul 1
   Modificarea Regulamentului de punere în aplicare (UE) nr. 641/2014
   În Regulamentul de punere în aplicare (UE) nr. 641/2014, se introduce articolul 16a, cu următorul text:

      „Articolul 16a
      Notificare privind creșterea plafonului schemei de plată unică pe suprafață menționat la articolul 36 alineatul (4) din Regulamentul (UE) nr. 1307/2013
      În situația în care un stat membru notifică Comisiei deciziile sale în temeiul articolului 36 alineatul (4) din Regulamentul (UE) nr. 1307/2013, informațiile care urmează să fie transmise Comisiei constau în procente din plafoanele naționale anuale prevăzute în anexa II la regulamentul respectiv după deducerea cuantumului rezultat din aplicarea articolului 47 alineatul (1) din regulamentul respectiv pentru fiecare an calendaristic din 2018 până în 2020.”

   Articolul 2
   Intrarea în vigoare
   Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 9 aprilie 2018.

            Pentru Comisie

            Președintele

         Jean-Claude JUNCKER

      (1)  JO L 347, 20.12.2013, p. 608.

      (2)  Regulamentul de punere în aplicare (UE) nr. 641/2014 al Comisiei din 16 iunie 2014 de stabilire a normelor de punere în aplicare a Regulamentului (UE) nr. 1307/2013 al Parlamentului European și al Consiliului de stabilire a unor norme privind plățile directe acordate fermierilor prin scheme de sprijin în cadrul politicii agricole comune (JO L 181, 20.6.2014, p. 74).

      (3)  Regulamentul (UE) 2017/2393 al Parlamentului European și al Consiliului din 13 decembrie 2017 de modificare a Regulamentelor (UE) nr. 1305/2013 privind sprijinul pentru dezvoltare rurală acordat din Fondul european agricol pentru dezvoltare rurală (FEADR), (UE) nr. 1306/2013 privind finanțarea, gestionarea și monitorizarea politicii agricole comune, (UE) nr. 1307/2013 de stabilire a unor norme privind plățile directe acordate fermierilor prin scheme de sprijin în cadrul politicii agricole comune, (UE) nr. 1308/2013 de instituire a unei organizări comune a piețelor produselor agricole și (UE) nr. 652/2014 de stabilire a unor dispoziții pentru gestionarea cheltuielilor privind lanțul alimentar, sănătatea și bunăstarea animalelor, precum și sănătatea plantelor și materialul de reproducere a plantelor (JO L 350, 29.12.2017, p. 15).


title: Regulamentul de punere în aplicare (UE) 2018/579 al Comisiei din 16 aprilie 2018 de modificare a Regulamentului (CE) nr. 312/2003 al Consiliului în ceea ce privește un contingent tarifar suplimentar al Uniunii pentru anumite produse agricole originare din Chile

text:
                  17.4.2018

                  RO

                  Jurnalul Oficial al Uniunii Europene

                  L 97/11

            REGULAMENTUL DE PUNERE ÎN APLICARE (UE) 2018/579 AL COMISIEI
      din 16 aprilie 2018
      de modificare a Regulamentului (CE) nr. 312/2003 al Consiliului în ceea ce privește un contingent tarifar suplimentar al Uniunii pentru anumite produse agricole originare din Chile
      COMISIA EUROPEANĂ,
      având în vedere Tratatul privind funcționarea Uniunii Europene,
      având în vedere Regulamentul (CE) nr. 312/2003 al Consiliului din 18 februarie 2003 de punere în aplicare pentru Comunitate a dispozițiilor tarifare prevăzute de Acordul de instituire a unei asocieri între Comunitatea Europeană și statele sale membre, pe de o parte, și Republica Chile, pe de altă parte (1), în special articolul 5,
      întrucât:

                  (1)

                  Prin Decizia (UE) 2017/1368 a Consiliului din 11 mai 2017 (2), Consiliul a autorizat semnarea și aplicarea cu titlu provizoriu a celui de al treilea protocol adițional la Acordul de instituire a unei asocieri între Comunitatea Europeană și statele sale membre, pe de o parte, și Republica Chile, pe de altă parte, pentru a ține seama de aderarea Republicii Croația la Uniunea Europeană.

                  (2)

                  Al treilea protocol adițional prevede un contingent tarifar suplimentar pentru punerea în liberă circulație în Uniune a anumitor produse agricole originare din Chile.

                  (3)

                  Este necesar să se modifice Regulamentul (CE) nr. 312/2003 pentru a se prevedea un contingent tarifar suplimentar.

                  (4)

                  În conformitate cu Decizia (UE) 2017/1368 și, în special, cu articolul 3 din aceasta, contingentul tarifar suplimentar trebuie să se aplice de la 1 iulie 2013. Prin urmare, prezentul regulament ar trebui să se aplice cu începere de la aceeași dată și să intre în vigoare la data publicării.

                  (5)

                  Măsurile prevăzute în prezentul regulament sunt conforme cu avizul Comitetului Codului vamal,

            ADOPTĂ PREZENTUL REGULAMENT:
      Articolul 1
      Anexa la Regulamentul (CE) nr. 312/2003 se modifică în conformitate cu anexa la prezentul regulament.
      Articolul 2
      Prezentul regulament intră în vigoare la data publicării în Jurnalul Oficial al Uniunii Europene.
      Se aplică de la 1 iulie 2013.

         Prezentul regulament este obligatoriu în toate elementele sale și se aplică direct în toate statele membre.
         Adoptat la Bruxelles, 16 aprilie 2018.

               Pentru Comisie

               Președintele

            Jean-Claude JUNCKER

         (1)  JO L 46, 20.2.2003, p. 1.

         (2)  JO L 196, 27.7.2017, p. 1.

         ANEXĂ
         În anexa la Regulamentul (CE) nr. 312/2003 se adaugă următorul rând:

                        „09.1944

                        0203 11 10
                        0203 12 11
                        0203 12 19
                        0203 19 11
                        0203 19 13
                        0203 19 15
                        0203 19 55
                        0203 19 59
                        0203 21 10
                        0203 22 11
                        0203 22 19
                        0203 29 11
                        0203 29 13
                        0203 29 15
                        0203 29 55
                        0203 29 59
                        1601 00
                        1602 41
                        1602 42
                        1602 49

                        Carne de animale din specia porcine, proaspătă, refrigerată sau congelată; cârnați, cârnăciori, salamuri și produse similare, din carne, din organe sau din sânge; preparate alimentare pe baza acestor produse; alte preparate și conserve din carne, din organe sau din sânge (de animale din specia porcină)

                        1 000  de tone (*1)

                        100”.

            (*1)  500 de tone de la 1.7.2013 la 31.12.2013 și 1 000 de tone pentru fiecare perioadă ulterioară de la 1.1. la 31.12.


title: Regulamentul de punere în aplicare (UE) 2018/603 al Comisiei din 12 aprilie 2018 privind clasificarea anumitor mărfuri în Nomenclatura combinată

text:
                  20.4.2018

                  RO

                  Jurnalul Oficial al Uniunii Europene

                  L 101/18

            REGULAMENTUL DE PUNERE ÎN APLICARE (UE) 2018/603 AL COMISIEI
      din 12 aprilie 2018
      privind clasificarea anumitor mărfuri în Nomenclatura combinată
      COMISIA EUROPEANĂ,
      având în vedere Tratatul privind funcționarea Uniunii Europene,
      având în vedere Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (1), în special articolul 57 alineatul (4) și articolul 58 alineatul (2),
      întrucât:

                  (1)

                  Pentru a asigura aplicarea uniformă a Nomenclaturii combinate anexate la Regulamentul (CEE) nr. 2658/87 al Consiliului (2), este necesar să se adopte măsuri privind clasificarea mărfurilor menționate în anexa la prezentul regulament.

                  (2)

                  Regulamentul (CEE) nr. 2658/87 stabilește regulile generale pentru interpretarea Nomenclaturii combinate. Aceste reguli se aplică, de asemenea, oricărei alte nomenclaturi bazate integral sau parțial pe aceasta sau care îi adaugă acesteia subdiviziuni suplimentare și care este stabilită prin dispoziții specifice ale Uniunii, în vederea aplicării de măsuri tarifare sau de altă natură privind comerțul cu mărfuri.

                  (3)

                  În temeiul acestor reguli generale, mărfurile descrise în coloana (1) a tabelului din anexă ar trebui clasificate la codul NC indicat în coloana (2), pe baza motivelor care figurează în coloana (3) a tabelului menționat.

                  (4)

                  Este necesar să se prevadă posibilitatea invocării în continuare de către titular, pentru o anumită perioadă de timp, în conformitate cu articolul 34 alineatul (9) din Regulamentul (UE) nr. 952/2013, a informațiilor tarifare obligatorii care sunt emise în legătură cu mărfurile vizate de prezentul regulament, dar care nu sunt conforme cu acesta. Perioada respectivă ar trebui să fie de trei luni.

                  (5)

                  Măsurile prevăzute în prezentul regulament sunt conforme cu avizul Comitetului Codului vamal,

            ADOPTĂ PREZENTUL REGULAMENT:
      Articolul 1
      Mărfurile descrise în coloana (1) a tabelului din anexă se clasifică în Nomenclatura combinată la codul NC indicat în coloana (2) a tabelului menționat.
      Articolul 2
      Informațiile tarifare obligatorii care nu sunt conforme cu prezentul regulament pot fi în continuare invocate, în conformitate cu articolul 34 alineatul (9) din Regulamentul (UE) nr. 952/2013, timp de trei luni de la data intrării în vigoare a prezentului regulament.
      Articolul 3
      Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

         Prezentul regulament este obligatoriu în toate elementele sale și se aplică direct în toate statele membre.
         Adoptat la Bruxelles, 12 aprilie 2018.

               Pentru Comisie,

               Pentru Președinte,

            Stephen QUEST

               Director general

               Direcția Generală Impozitare și Uniune Vamală

         (1)  JO L 269, 10.10.2013, p. 1.

         (2)  Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful Vamal Comun (JO L 256, 7.9.1987, p. 1).

         ANEXĂ

                     Descrierea mărfurilor

                     Clasificare
                     (Cod NC)

                     Motive

                     (1)

                     (2)

                     (3)

                     Pernă gonflabilă din material plastic (denumită „pernă pentru scaune cu rotile”), cu dimensiuni de aproximativ 40 × 40 cm, constând în două camere dreptunghiulare interconectate, umplute cu aer. Fiecare cameră conține un sac din material plastic acoperit cu un strat subțire din silicon, umplut cu aer.
                     Perna este reglabilă în funcție de gradul de umflare a celor două camere, ceea ce determină schimbarea poziției sacului din material plastic din fiecare cameră atunci când utilizatorul este așezat pe pernă.
                     Perna este dotată cu o husă antiderapantă amovibilă confecționată din material textil, de care sunt prinse, pe partea de dedesubt, două benzi de tip „arici” (velcro).
                     Articolul este conceput pentru a preveni apariția escarelor la utilizatori. El are un efect de reducere a presiunii asupra oaselor bazinului și îmbunătățește confortul utilizatorului.
                     A se vedea imaginile (*1).

                     3926 90 97

                     Clasificarea se stabilește pe baza regulilor generale 1, 3(b) și 6 de interpretare a Nomenclaturii combinate și pe baza textului codurilor NC 3926 , 3926 90  și 3926 90 97 .
                     Clasificarea articolului la poziția 9404  („articole de pat și articole similare”) este exclusă, deoarece pernele pneumatice sunt excluse de la această poziție în sensul notei 1(a) de la capitolul 94 și, prin urmare, pernele pneumatice din material plastic sunt clasificate la poziția 3926  [a se vedea, de asemenea, Notele explicative la Sistemul armonizat aferente poziției 9404 , ultimul paragraf litera (b)].
                     Clasificarea la codul NC 8714 20 00  („părți și accesorii de scaune cu rotile sau de alte vehicule pentru invalizi”) este de asemenea exclusă, deoarece articolul nu poate fi identificat ca fiind destinat exclusiv sau în principal utilizării pe fotoliile pentru persoanele cu handicap, în sensul notei 3 de la secțiunea XVII. Având în vedere caracteristicile sale obiective, articolul poate fi utilizat pe multe fotolii și scaune, precum și pe scaunele cu rotile. De exemplu, articolul nu este conceput pentru a fi utilizat pe un anumit tip de scaune, deoarece nu este dotat cu un sistem specific de prindere care ar permite identificarea sa ca fiind conceput pentru utilizarea pe un anumit tip de scaune. Husa antiderapantă și benzile de tip „arici” pot fi atașate la diferite tipuri de scaune. Prin urmare, nu există elemente care să identifice articolul ca fiind conceput pentru utilizarea pe un anumit tip de scaun [a se vedea, de asemenea, Notele explicative la Sistemul armonizat aferente poziției 8714 , primul paragraf litera (i)].
                     Mai mult, clasificarea la codul NC 8714 20 00  („părți și accesorii de scaune cu rotile sau de alte vehicule pentru invalizi”) este exclusă pentru că articolul nu este indispensabil pentru funcționarea scaunului cu rotile, nu adaptează scaunul cu rotile pentru o anumită operațiune, nu extinde posibilitățile de utilizare a acestuia și nu îi permite scaunului să ofere un anumit serviciu în legătură cu funcția sa principală, aceea de a permite deplasarea unei persoane cu handicap (a se vedea Hotărârea Curții din 16 iunie 2011, Unomedical, C-152/10, ECLI:EU:C:2011:402, punctele 29, 30 și 36). Un scaun cu rotile funcționează la fel cu sau fără pernă. Perna doar face scaunul cu rotile mai confortabil și mai ușor de suportat pentru utilizator.
                     Deși articolul este alcătuit din diferite componente (pernă din material plastic și husă din material textil), articolul trebuie clasificat ca o pernă din material plastic, deoarece aceasta conferă articolului caracterul său esențial în sensul regulii generale 3(b). Componenta textilă este doar un înveliș care protejează și păstrează forma componentei esențiale. Prin urmare, articolul trebuie clasificat în funcție de materialul din care este constituit, la codul NC 3926 90 97 , în categoria altor articole din material plastic.

            (*1)  Imaginile au un caracter pur informativ.


title: Regulamentul de punere în aplicare (UE) 2018/606 al Comisiei din 19 aprilie 2018 de acordare a protecției în temeiul articolului 99 din Regulamentul (UE) nr. 1308/2013 al Parlamentului European și al Consiliului pentru denumirea „Dons” (DOP)

text:
               20.4.2018

               RO

               Jurnalul Oficial al Uniunii Europene

               L 101/37

         REGULAMENTUL DE PUNERE ÎN APLICARE (UE) 2018/606 AL COMISIEI
   din 19 aprilie 2018
   de acordare a protecției în temeiul articolului 99 din Regulamentul (UE) nr. 1308/2013 al Parlamentului European și al Consiliului pentru denumirea „Dons” (DOP)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 99,
   întrucât:

               (1)

               În conformitate cu articolul 97 alineatele (2) și (3) din Regulamentul (UE) nr. 1308/2013, Comisia a examinat cererea de înregistrare a denumirii „Dons” ca denumire de origine protejată (DOP) transmisă de Danemarca și a publicat-o în Jurnalul Oficial al Uniunii Europene
                   (2).

               (2)

               În conformitate cu articolul 98 din Regulamentul (UE) nr. 1308/2013 și cu articolul 14 din Regulamentul (CE) nr. 607/2009 al Comisiei (3), Ministerul Agriculturii din Italia, „Confederazione Nazionale dei Consorzi Volontari per la Tutela delle Denominazioni dei Vini Italiani” (FEDERDOC) și „L'Alleanza delle Cooperative Italiane-Agroalimentare” au prezentat obiecții prin e-mail la 4 februarie 2016, la 5 februarie 2016 și, respectiv, la 8 februarie 2016. Comisia a considerat că toate cele trei obiecții sunt admisibile în conformitate cu articolul 15 din Regulamentul (CE) nr. 607/2009.

               (3)

               Prin scrisoarea din 24 mai 2016, Comisia a transmis aceste obiecții autorităților daneze și le-a invitat să-și prezinte observațiile aferente în termen de două luni, în conformitate cu articolul 16 alineatul (1) din Regulamentul (CE) nr. 607/2009. Danemarca și-a transmis observațiile în termenul solicitat, la 4 iulie 2016.

               (4)

               În conformitate cu articolul 16 alineatul (1) din Regulamentul (CE) nr. 607/2009, Comisia a transmis celor trei oponenți observațiile autorităților daneze prin scrisorile din 12 ianuarie 2017, iar aceștia au avut la dispoziție două luni pentru a prezenta eventuale observații. Drept răspuns, la 10 martie 2017, Comisia a primit o altă comunicare din partea Ministerului Agriculturii din Italia, prin care acesta își reitera opoziția.

               (5)

               În conformitate cu articolul 16 alineatul (3) din Regulamentul (CE) nr. 607/2009, Comisia ar trebui să ia o decizie pe baza dovezilor de care dispune.

               (6)

               Toți cei trei oponenți afirmă că anumite soiuri de viță-de-vie utilizate pentru producția „Dons”, și anume „Cabernet Cortis”, „Orion”, „Regent”, „Rondo” și „Solaris”, pe care aceștia le consideră hibrizi obținuți prin încrucișarea speciei Vitis vinifera cu alte specii din genul Vitis, nu ar trebui să fie utilizate pentru producția unei denumiri de origine protejată în conformitate cu articolul 93 alineatul (1) litera (a) punctul (iv) din Regulamentul (UE) nr. 1308/2013. Aceștia susțin, de asemenea, că un soi obținut printr-o încrucișare între specii nu poate fi considerat în niciun caz ca aparținând speciei Vitis vinifera. Potrivit Ministerului Agriculturii din Italia și FEDERDOC, în orice țară a Uniunii Europene, analiza genomului permite să se stabilească dacă un soi aparține speciei Vitis vinifera sau unei încrucișări cu o altă specie din genul Vitis.

               (7)

               În plus, Ministerul Agriculturii din Italia afirmă că atât trimiterea la factorii umani, cât și legătura de cauzalitate dintre factorii naturali și factorii umani și informațiile privind calitatea și caracteristicile produsului care se pot datora mediului geografic sunt insuficiente. În plus, acest oponent susține că afirmația potrivit căreia profilul de aciditate al produsului se poate datora „selecției unor soiuri destul de rezistente” este lipsită de orice temei științific și tehnic, luând în considerare faptul că selectarea soiurilor este un proces pe termen lung care nu poate să se refere la soiuri hibride interspecii.

               (8)

               În cele din urmă, Ministerul Agriculturii din Italia consideră că este inutil să se menționeze cerințele privind etichetarea soiurilor de struguri de vin și anul de recoltă, având în vedere că aceste cerințe sunt prevăzute la articolele 61 și 62 din Regulamentul (CE) nr. 607/2009.

               (9)

               Comisia a analizat argumentele și dovezile prezentate de oponenți și de solicitant și a concluzionat că denumirea „Dons” ar trebui să fie înregistrată ca denumire de origine protejată din motivele expuse în continuare.

               (10)

               În ceea ce privește afirmațiile potrivit cărora produsul nu este obținut din soiuri de viță-de-vie aparținând speciei Vitis vinifera, mai multe elemente trebuie să fie luate în considerare. În primul rând, la nivelul UE nu există nicio clasificare armonizată a soiurilor de viță-de-vie care aparțin speciei Vitis vinifera. În plus, nu există nicio listă de referințe și niciun document științific disponibil în cadrul vreunui organism competent, precum Organizația Internațională a Viei și Vinului (OIV), care să permită în prezent clasificarea în mod indubitabil a speciei Vitis vinifera sau a unei încrucișări între specia Vitis vinifera și alte specii din genul Vitis ori efectuarea unei distincții între acestea. În acest context, chestiunea definiției științifice ar trebui să fie abordată în principal în cadrul evaluării preliminare la nivel național efectuate de statele membre în conformitate cu articolul 96 din Regulamentul (UE) nr. 1308/2013. Danemarca se bazează pe clasificarea germană, în cadrul căreia toate cele cinci soiuri de struguri de vin în cauză sunt clasificate ca aparținând speciei Vitis vinifera. În al doilea rând, în conformitate cu articolul 16 alineatul (3) din Regulamentul (CE) nr. 607/2009, în ceea ce privește analizarea unei obiecții, Comisia ia orice decizie de respingere sau de înregistrare a denumirii de origine pe baza dovezilor de care dispune. În cazul de față, oponenții nu au furnizat niciun fel de date sau dovezi științifice solide care să dovedească faptul că produsul nu este obținut din soiuri de viță-de-vie aparținând speciei Vitis vinifera. În sfârșit, Comisia observă că și alte state membre utilizează soiurile de struguri de vin în cauză în producția vinurilor lor cu denumire de origine protejată.

               (11)

               Din motivele menționate mai sus, nu este posibil să se concluzioneze că produsul la care face referire denumirea „Dons” este obținut din soiuri de viță-de-vie care nu aparțin speciei Vitis vinifera. Prin urmare, obiecțiile formulate pe baza acestui motiv trebuie să fie respinse.

               (12)

               În ceea ce privește presupusa lipsă de informații privind legătura, Comisia observă că a fost furnizată o descriere a factorilor naturali relevanți prezenți în mediul geografic, precum și a legăturii lor cu calitatea și caracteristicile specifice ale produsului, exprimată în special printr-o aciditate lactică mai ridicată a produsului care îl deosebește de vinurile spumante clasice. Prin urmare, trebuie conchis că elementele necesare ale legăturii au fost incluse în conformitate cu articolul 7 din Regulamentul (CE) nr. 607/2009. În ceea ce privește factorii umani, profilul de aciditate al produsului se consideră a fi determinat de alegerea unor soiuri destul de rezistente în conformitate cu articolul 93 alineatul (1) litera (a) punctul (i) din Regulamentul (UE) nr. 1308/2013.

               (13)

               În ceea ce privește afirmațiile conform cărora este inutil să se specifice cerințele care sunt prevăzute în regulament, întrucât anumite cerințe le depășesc pe cele stabilite în dreptul Uniunii, includerea acestora pare a fi adecvată din motive de claritate și de înțelegere corectă a cerințelor de către producătorii potențiali eligibili.

               (14)

               Având în vedere cele de mai sus și în conformitate cu articolul 99 din Regulamentul (UE) nr. 1308/2013, Comisia consideră că cererea îndeplinește condițiile prevăzute în regulamentul respectiv și că denumirea „Dons” ar trebui protejată și înscrisă în registrul menționat la articolul 104 din regulamentul respectiv.

               (15)

               Măsurile prevăzute în prezentul regulament sunt conforme cu avizul Comitetului pentru organizarea comună a piețelor agricole,

         ADOPTĂ PREZENTUL REGULAMENT:
   Articolul 1
   Denumirea „Dons” (DOP) este protejată.
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 19 aprilie 2018.

            Pentru Comisie

            Președintele

         Jean-Claude JUNCKER

      (1)  JO L 347, 20.12.2013, p. 671.

      (2)  JO C 407, 8.12.2015, p. 4.

      (3)  Regulamentul (CE) nr. 607/2009 al Comisiei din 14 iulie 2009 de stabilire a unor norme de punere în aplicare a Regulamentului (CE) nr. 479/2008 al Consiliului în ceea ce privește denumirile de origine protejate și indicațiile geografice protejate, mențiunile tradiționale, etichetarea și prezentarea anumitor produse vitivinicole (JO L 193, 24.7.2009, p. 60).